**Likumprojekta „Grozījumi likumā**

**„Par svētku, atceres un atzīmējamām dienām””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. |  Pamatojums | Likumprojekts „Grozījumi likumā „Par svētku, atceres un atzīmējamām dienām”” (turpmāk – likumprojekts) izstrādāts, pamatojoties uz Ministru prezidenta 2013.gada 4.jūlija rezolūciju Nr.12/2013-JUR-153 un Dziesmu un deju svētku likuma pārejas noteikumu 7.punktu, kas noteica Kultūras ministrijai izstrādāt tiesību akta projektu, kas paredz pamatotu un izvērtu risinājumu brīvdienas (svētku dienas) piešķiršanai saistībā ar Vispārējo latviešu dziesmu un deju svētku un Latvijas Skolu jaunatnes dziesmu un deju noslēgumu (noslēguma diena un nākamā diena).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Dziesmu un deju svētku likuma 7.panta sesto daļu Vispārējo latviešu dziesmu un deju svētku rīkotājs ir Latvijas Nacionālais kultūras centrs. Savukārt saskaņā ar Dziesmu un deju svētku likuma 7.panta septīto daļu Latvijas Skolu jaunatnes dziesmu un deju svētku rīkotājs ir Valsts izglītības satura centrs. Pirmie Dziesmu svētki norisinājās 1873.gada Rīgā un to nosaukums bija „I Vispārīgie latviešu Dziedāšanas svētki”, kurus uzņēmās rīkot Rīgas Latviešu biedrība. 1948.gadā pirmoreiz svētkos piedalījās arī deju kolektīvi. Vispārējie latviešu Dziesmu un deju svētki Latvijā ir nostiprinājušies ne vien kā spilgta un saturā daudzveidīga kultūras tradīcija, bet arī kā nozīmīgi nācijas veidošanās un vienotības svētki. Kopš 1960.gada reizi piecos gados notiek arī Latvijas Skolu jaunatnes dziesmu un deju svētki, kuriem ir nozīmīga loma Dziesmu un deju svētku tradīcijas ilgtspējas nodrošināšanā. Tāpēc Dziesmu un deju svētku padome savā 2013.gada 11.decembra sēdē atbalstīja priekšlikumu par grozījumu izstrādi likumprojektā „Par svētku, atceres un atzīmējamām dienām”, ar mērķi – piešķirt svētku dienas statusu Vispārējo Dziesmu un deju svētku un Latvijas Skolu jaunatnes dziesmu un deju svētku Noslēguma dienai.2013.gadā, tika rasts pagaidu risinājums - Dziesmu un deju svētku likuma pārejas noteikumu 6.punktā nosakot, ka ikvienam Dziesmu un deju svētku dalībniekam, pamatojoties uz viņa iesniegumu savam darba devējam, nākamā diena pēc Svētku Noslēguma koncerta tika noteikta par brīvdienu, tādējādi nodrošinot XXV Vispārējo latviešu Dziesmu un XV Deju svētku (turpmāk – Svētki) dalībniekiem iespēju pilnvērtīgi piedalīties Svētku Noslēguma koncertā. Līdz 2013.gada 15.jūlijam attiecīgais darbinieks savam darba devējam varēja iesniegt Svētku rīkotāja - Latvijas Nacionālā kultūras centra izsniegtu Svētku dalībnieka identifikācijas kartes kopiju, uzrādot tās oriģinālu.Likumprojekts sagatavots, lai Vispārējo latviešu Dziesmu un deju svētku un Latvijas Skolu jaunatnes dziesmu un deju svētku Noslēguma dienu noteiktu par svētku dienu.Vienlaikus likumprojekts paredz noteikt nākamo darbdienu par brīvdienu, ja Vispārējo latviešu Dziesmu un deju svētku Noslēguma diena iekrīt sestdienā vai svētdienā, tādējādi nodrošinot svētku dalībnieku pilnvērtīgu līdzdalību kārtējos Vispārējos latviešu Dziesmu un deju svētkos, kas reizi piecos gados notiek Rīgā, nostiprinātu sabiedrībā Dziesmu un deju svētku tradīcijas vērtības apziņu, sekmētu sabiedrības piederības izjūtu nacionālajām kultūras vērtībām un valstij, akcentētu svētkus kā UNESCO Cilvēces mutvārdu un nemateriālā kultūras mantojuma meistardarbu. Skolu jaunatnes dziesmu un deju svētku rīkotājs - Valsts izglītības satura centrs ir norādījis, ka nākamo darba dienu pēc Skolu jaunatnes dziesmu un deju svētkiem nav nepieciešams noteikt par brīvdienu, jo Noslēguma dienas koncerts nenotiek vēlu vakarā, tajā nav tik daudzskaitlīgs iesaistīto personu loks, kā arī dalībniekiem – skolēniem ir vasaras brīvlaiks. |
| 3. |  Projekta izstrādē iesaistītās institūcijas | Kultūras ministrija, Latvijas Nacionālais kultūras centrs, Izglītības un zinātnes ministrija, Ekonomikas ministrija, Labklājības ministrija, Tieslietu ministrija, Latvijas Pašvaldību savienība, Latvijas Brīvo arodbiedrību savienība, Latvijas Kultūras centru asociācija. |
| 4. |  Cita informācija |  Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Likumprojekta mērķgrupa ir Vispārējo latviešu Dziesmu un deju svētku un Latvijas Skolu jaunatnes dziesmu un deju svētku procesā iesaistītie svētku dalībnieki, apmeklētāji un viesi, komersanti un darba devēji. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ietekmēs komersantus, darba devējus, kā arī Vispārējo latviešu Dziesmu un deju svētku dalībnieku darba devējus. Ņemot vērā to, ka Vispārējie latviešu Dziesmu un deju svētki notiek reizi piecos gados, attiecīgi arī brīvdiena būtu nosakāma reizi piecos gados. Pēc Latvijas Darba devēju konfederācijas aprēķiniem vienas svētku dienas izmaksas sastāda 0,4% no IKP. Saskaņā ar Ekonomikas ministrijas aprēķiniem, vienas papildus brīvdienas piešķiršanas ietekme uz Latvijas tautsaimniecību, vērtējama kā neliela – no 0,08% līdz 0,1% no IKP.Pēc Finanšu ministrijas aprēķiniem, pamatojoties uz Ekonomikas ministrijas veiktajiem aprēķiniem, papildus svētku dienas noteikšanai būtu ietekme uz kopējiem nodokļu ieņēmumiem 6,0 milj. *euro* apmērā.Tieslietu ministrija informēja, ka ņemot vērā Dziesmu un deju svētku ciklisku norisi, Tieslietu ministrijas ieskatā likumprojekts neradīs būtisku ietekmi uz Tieslietu ministrijas un tās padotības iestāžu budžetu, kā arī uz lietu izskatīšanas un procesuālo lēmumu (darbību) termiņiem.Labklājības ministrija norādīja uz to, ka Labklājības ministrijas rīcībā nav informācijas, uz kuras pamata varētu aprēķināt fiskālo ietekmi uz valsts budžetu un tautsaimniecību.Vides aizsardzības un reģionālās attīstības ministrija informēja, ka minēto svētku dienu ieviešanas gadījumā, tas neradīs fiskālo ietekmi uz Vides aizsardzības un reģionālās attīstības ministriju un tās padotībā esošo valsts pārvaldes iestāžu budžetiem.  |
| 3. | Administratīvo izmaksu monetārs novērtējums | Saskaņā ar Latvijas darba devēju konfederācijas norādīto darba devējiem rastos papildus izmaksas darba samaksas izmaksāšanai dubultā apmērā visiem darbiniekiem, kuri svētku dienā strādā, atvaļinājuma pagarināšana tiem darbiniekiem, kuri Dziesmu un deju svētku laikā ir atvaļinājumā (neatkarīgi no tā, vai atvaļinājums saistīts ar dalību svētkos) un darba dienu skaita samazināšana attiecīgajā kalendārajā mēnesī.Ņemot vērā, ka nav iespējams noteikt precīzi to darbinieku loku, kuri tiks nodarbināti Vispārējo latviešu Dziesmu un deju svētku Noslēguma koncerta dienā un nākamajā dienā, ja tā tiks noteikta kā brīvdiena, nav iespējams aprēķināt iespējamās izmaksas naudas izteiksmē. Kultūras ministrija sadarbībā ar Tieslietu ministriju un Veselības ministriju veica aprēķinus par to, cik valsts pārvaldes struktūrā Latvijā strādājošiem izmaksātu viena papildus brīvdiena. Apkopojot finansiālo ietekmi, secināts, ka Tieslietu ministrijas nozarei - pēc Ieslodzījuma vietas pārvaldes aprēķiniem izmaksātu 1562 *euro* apmērā, savukārt pēc Tiesu administrācijas aprēķiniem likumprojektā paredzētais regulējums radīs ietekmi 0,003% apmērā no kopējā tiesām atlīdzībai paredzētā finansējuma, savukārt Veselības ministrijas nozarei - aptuveni 56 829 *euro* apmērā par Neatliekamās medicīniskās palīdzības dienesta medicīniskā, un pārejā personāla dežūra vidējām izmaksām un 235 000 *euro* par papildus nepieciešamo finansējumu darba samaksas nodrošināšanai stacionārajā veselības aprūpē. Pēc Iekšlietu ministrijas sniegtās informācijas izriet, ka vienas papildus brīvdienas piešķiršana neradīs Iekšlietu ministrijas nozarē strādājošiem papildus administratīvās izmaksas, ņemot vērā to, ka lielākajai daļai strādājošo ir maiņas grafiks.  |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Latvijas Nacionālais kultūras centrs likumprojekta izstrādes ietvaros sadarbībā ar tirgus un sabiedriskās domas pētījuma centru SKDS (turpmāk – SKDS) veica iedzīvotāju aptauju, lūdzot respondentiem (sasniegtās izlases lielums 1045) izteikt viedokli par svētku dienas statusa piešķiršanu Vispārējo latviešu Dziesmu un deju svētku un Latvijas Skolu jaunatnes dziesmu un deju svētku Noslēguma dienai.Saskaņā ar SKDS aptaujas rezultātiem 64% respondentu atbalsta priekšlikumu, ka Vispārējo latviešu Dziesmu un deju svētku un Latvijas Skolu jaunatnes dziesmu un deju svētku Noslēguma diena ir jānosaka par svētku dienu. Savukārt, 62% respondentu atbalsta priekšlikumu nākamo darba dienu pēc Vispārējo latviešu dziesmu un deju svētku Noslēguma dienas noteikt par brīvdienu. Laika posmā no 2014.gada 20.janvāra līdz 17.februārim Latvijas Nacionālais kultūras centrs aicināja ikvienu sabiedrības pārstāvi izteikt viedokli par svētku dienas statusa piešķiršanu Vispārējo latviešu Dziesmu un deju svētku un Latvijas Skolu jaunatnes dziesmu un deju svētku Noslēguma dienai, rakstot uz e-pastu viedoklis@lnkc.gov.lv Kopā saņemti 87 viedokļi, no kuriem 93% (81) ir par svētku dienas statusa piešķiršanu, 7% (6) - pret svētku dienas statusa piešķiršanu. Informāciju par iespēju izteikt viedokli Latvijas Nacionālais kultūras centrs publicēja savā interneta vietnē [www.lnkc.gov.lv](http://www.lnkc.gov.lv) sadaļā „Sabiedrības līdzdalība”, Kultūras ministrijas interneta vietnē [www.km.gov.lv](http://www.km.gov.lv) sadaļā „Sabiedrības līdzdalība”, izplatīja medijiem, sadarbības partneriem (NVO, novadu un pilsētu pašvaldībām u.c.), kā arī ievietoja informāciju sociālajos tīklos.  |
| 2. | Sabiedrības līdzdalība projekta izstrādē  | 1. Latvijas Brīvo arodbiedrību savienība;
2. Latvijas Darba devēju konfederācija;
3. Latvijas Kultūras centru asociācija;
4. Latvijas Pašvaldību savienība.
 |
| 3. | Sabiedrības līdzdalības rezultāti  | Saskaņā ar SKDS aptaujas rezultātiem 64% respondentu atbalsta priekšlikumu par svētku dienu. Savukārt, 62% respondentu atbalsta priekšlikumu nākamo darba dienu pēc Vispārējo latviešu dziesmu un deju svētku Noslēguma dienas noteikt kā brīvdienu. Pēc sabiedrības viedokļu apkopošanas 93% atbalsta svētku dienas statusa piešķiršanu, 7% neatbalsta svētku dienas statusa piešķiršanu. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Kultūras ministrija, Latvijas Nacionālais kultūras centrs. |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem.  | Projekta izpilde neietekmēs pārvaldes funkcijas vai institucionālo struktūru. |
|  3. |  Cita informācija |  Nav |

Kultūras ministra p.i.

tieslietu ministre B.Broka

Vīza: Valsts sekretāra p.i. U.Lielpēters

18.06.2014.09:48

1427

L.Amatniece

Tālr.67228985; fakss 67227405

Laima.Amatniece@lnkc.gov.lv